钦定古今图书集成/明伦汇编/闺媛典/第047卷 > 陈端才妻蔡三玉
## 钦定古今图书集成/明伦汇编/闺媛典/第047卷 > 陈端才妻蔡三玉

按《元史列女传》：“蔡三玉，龙溪陈端才妻也。盗起漳州，
掠龙溪，父广瑞与端才各窜去，三玉独偕夫妹出避
邻祠中。盗入斫夫妹，见三玉美，不忍伤，与里妇欧氏
同驱纳舟，行至柳营江，迫妻之。三玉佯许诺，因起更
衣，自投江水而死。越三日，尸流至广瑞舟侧，广瑞识
为女，收敛之。欧氏脱归言状。有司高其操，为请表之”，
乃命旌门复役，仍给钱以葬。